Wara li fl-ewwel ta' Jannar għadda għand Malta t-tmun tal-Presidenza tal-Kunsill tal-Unjoni Ewropea, fil-jiem li ġejjin jibdew f'pajjiżna impenji importanti li se jġibu lejn Malta l-ogħla uffiċjali tal-Unjoni Ewropea. Fil-fatt nhar l-Erbgħa se jkun hawm Malta l-Kulleġġ tal-Kummissarji tal-Unjoni Ewroepa biex il-membri kollha tal-Kummissjoni ta' Jean-Claude Juncker se jkunu Malta għal jum ta' ħidma fejn fuq l-aġenda se jkunu diversi t-temi għad-diskussjoni. Fil-fatt wara laqgħat ta' kortesija fejn se jsiru wkoll diskorsi importanti inkluż fil-preżenza tal-President tar-Repubblika, il-Kummissarji Ewropej imorru l-Palazz tal-President fejn hemm se jkunu għaddejjin taħdidiet skont dekasteri differenti. Tagħrif li għandha din il-gazzetta jgħid li se jkun hemm erba' laqgħat differenti marbuta ma' temi differenti li għalihom jattendu l-Kummissarji li ħidmiethom hija marbuta mas-suġġett u l-Ministri tal-Kabinett ta' pajjiżna responsabbli mill-istess dekasteri. Naturalment isiru wkoll taħdidiet bejn il-Prim Ministru u l-President tal-Kummissjoni Ewropea. Filgħaxija mbagħad se ssir iċ-ċerimonja tal-ftuħ uffiċjali f'Dar il-Mediterran li għaliha wkoll mistennija jattendu diversi dinjitarji. Se tkun ċerimonja tal-ftuħ li tibgħat messaġġ ta' xi trid Malta minn din il-Presidenza anke permezz tat-talent artistiku. Talent artistiku li tul is-sitt xhur li ġejjin se jingħata importanza kbira. Għalkemm l-ewwel ġimgħa tal-Presidenza setgħet dehret kwieta fuq barra, fil-Palazz tal-Gran Mastri u f'Dar Malta fi Brussell kienu għaddejin qatigħ it-tħejjijiet issa li Malta hija responsabbli minn 1,800 laqgħa. Fosthom madwar 220 li se jsiru f'pajjiżna, mhux biss fil-Palazz tal-Gran Mastri iżda madwar il-pajjiż kollu. Id-diskussjonijiet huma mnebbħa mill-prijoritajiet li għandu pajjiżna. Is-sitt prijoritajiet tal-Presidenza Maltija huma l-prijoritajiet tan-nies. Dawn il-prijoritajiet u t-temi ewlenin marbuta magħhom huma: L-immigrazzjoni Il-Presidenza Maltija trid timbotta l-implimentazzjoni ta' miżuri diġà maqbula filwaqt li tassigura li t-tema tibqa' fuq nett tal-aġenda. Fost il-miżuri konkreti li qed ikunu proposti hemm it-tisħiħ tas-Sistema Ewropea Komuni tal-Ażil (Common European Asylum System) bil-għan li l-piż tal-isfida tal-immigrazzjoni jinqasam bejn kulħadd b'mod iktar ġust. F'dan il-kuntest qed ikun propost li jkunu riveduti r-regoli ta' Dublin. F'dan is-settur il-Presidenza Maltija għandha wkoll l-għan li l-European Asylum Support Office, l-EASO, jinbidel f'aġenzija. Fil-prijoritajiet Maltin jissemma wkoll kif ir-rilokazzjoni ta' 160,000 persuna fil-bżonn ta' ħarsien irid ikun implimentat b'mod aħjar. Fuq kollox Malta trid stil iktar komplut u li jkopri kollox għall-isfida tal-migrazzjoni. Is-suq komuni Dan huwa meqjus bħala wieħed mill-aqwa assi li għandha l-Unjoni Ewropea. "L-aqwa," huwa deskritt fil-prijoritajiet tal-Presidenza Maltija. Fost il-miżuri konkreti f'dan is-settur hemm it-tmiem tat-tariffi tar-roaming madwar l-Ewropa. Jissemma wkoll il-geoblocking fejn persuna ssib xkiel li tixtri prodotti minn pajjiż għall-ieħor tal- Unjoni Ewropea kemm jekk onlajn u kemm jekk mhux. Il-Presidenza Maltija trid li jkun hemm emfasi fuq l-isfidi li jiffaċċjaw in-negożji żgħar u medji anke b'iktar sorsi ta' finanzjament b'dik li qed tissejjaħ Capital Markets Union. L-impjiegi u t-tkabbir ekonomiku jibqgħu prijorità. Għalhekk l-estensjoni fiż-żmien u s-saħħa finanzjarja tal-Fond Ewropew tal-Investiment Strateġiku se jkunu prijorità waqt il-Presidenza Maltija, li trid tiffoka wkoll fuq l-użu tal-enerġija iktar effiċjenti u tassigura provvista ta' enerġija sikura għaċ-ċittadini Ewropej kollha fi żmien ta' kriżi. Il-Presidenza għandha l-għan li taħdem ukoll lejn ftehim biex kull belt u villaġġ tal-Unjoni Ewropea jkollhom Wi-Fi b'xejn. Sigurtà Fl-aħħar xhur l-Unjoni Ewropea ffaċċjat sfidi ta' attakki terroristiċi estremi. "Bħala Unjoni Ewropea rridu nibqgħu viġilanti biex nassiguraw is-sigurtà taċ-ċittadini tagħna," iwieġbu l-prijoritajiet tal-Presidenza. Fost l-għanijiet konkreti għalhekk hemm il-ġlieda kontra t-terroriżmu bi bdil ta' informazzjoni u mmaniġġjar aħjar tat-tagħrif filwaqt li jkun miġġieled aħjar l-iffinanzjar tat-terroristi. Dan saħansitra b'direttivi ġodda dwar ħasil ta' flus. Fost oħrajn irid li jinkiseb iktar progress fuq l-immaniġġjar aħjar tal-kontroll tal-fruntieri, fosthom billi jkun stabbilit reġistru ta' dħul u ħruġ ta' ċittadini minn pajjiżi terzi, fosthom bil-ħolqien ta' EU Travel Information and Aurthorisation System (ETIAS) biex jiddetermina l-eleġibiltà ta' dawk minn pajjiżi terżi eżentati mill-VISA biex isiefru fiż-żona Schengen. Inklużjoni soċjali Il-politika soċjali hija tema oħra li l-Gvern Malti għandu għal qalbu. Bil-Gvern Malti jrid li l-esperjenza tiegħu f'dan il-qasam tinċentiva stati membri oħrajn. Fost l-għanijiet konkreti hemm iż-żieda tan-nisa fil-post tax-xogħol. Il-Presidenza Maltija trid tikseb progress fuq temi marbuta ma' ugwaljanza tal-ġeneru fosthom bil-proposta ta' direttiva li ttejjeb l-ugwaljanza għal diretturi ta' kumpaniji mniżżla duq il-borża (stock exchange). Fuq l-aġenda wkoll hemm il-vjolenza domestika bil-promozzjoni ta' prattiċi eżemplari u strateġiji, leġiżlazzjoni, studju u statistika. Malta se ttella' wkoll konferenza ministerjali fuq drittijiet LGBTIQ. Pajjiżi ġirien Is-sigurtà u l-prosperità tal-Unjoni Ewropea hi marbuta ma' dik tal-ġirien. Għalhekk se tingħata attenzjoni partikolari lill-ġirien. Il-ħtieġa ta' stabbiltà fil-Libja u l-kontribut tal-Unjoni Ewropea għal tranżizzjoni paċifika hi prijorità. Il-Presidenza Maltija hija impenjata li tappoġġja l-isforz tal-Unjoni Ewropea u dak internazzjonali biex ikun hemm paċi fil-Lvant Nofsani. Jeżisti interess ukoll biex it-tranżizzjoni fit-Tuneżija tibqa' għaddejja tajjeb u l-Unjoni Ewropea żżid l-isforzi tagħha u internazzjonali biex tindirizza l-kunflitt Sirjan. Ir-Russja u l-pajjiżi Għarab u d-djalogu magħhom jinsabu fuq l-aġenda wkoll. Settur marittimu Iktar ma jgħaddi ż-żmien se jkun hemm iktar dipendenza fuq l-ibħra u l-oċeani. Għalhekk is-settur marittimu huwa s-sitt prijorità. Il-governanza internazzjonali tal-oċeani se tkun formalment parti mill-aġenda Maltija. Is-sena d-dieħla mistennija tkun imnedija inizjattiva bit-titlu Western Mediterrenean Sea Basin Initiative li tibni fuq strutturi eżistenti fil-kuntest tal-ekonomija l-blu.